**Ministru kabineta instrukcijas projekta “Grozījumi Ministru kabineta 2018.gada 6.februāra instrukcijā Nr.1 “Valsts elektronisko sakaru pakalpojumu centra nodrošināšanas kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta instrukcijas projekta “Grozījumi Ministru kabineta 2018.gada 6.februāra instrukcijā Nr.1 “Valsts elektronisko sakaru pakalpojumu centra nodrošināšanas kārtība”” (turpmāk – instrukcijas projekts) mērķis ir samazināt administratīvo slogu valsts pārvaldes iestādēm, vienkāršojot Valsts elektronisko sakaru pakalpojumu centra (turpmāk – VESPC) pakalpojumu apmaksas mehānismu.  Instrukcijas projekts stājas spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Elektronisko sakaru likuma 25.1 panta otrā daļa.  Ministru kabineta 2021.gada 24.augusta sēdes protokollēmums “Informatīvais ziņojums “Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2022., 2023. un 2024. gadam” un likumprojekta “Par valsts budžetu 2022. gadam” izstrādes procesā””. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Elektronisko sakaru likuma 5.panta pirmās daļas 3.punktam Satiksmes ministrija nodrošina VESPC izveidošanu, uzturēšanu un darbību. Satiksmes ministrija minēto funkciju ir deleģējusi valsts akciju sabiedrībai “Latvijas Valsts radio un televīzijas centrs” (turpmāk – LVRTC), pamatojoties uz 2019.gada 12.augusta deleģēšanas līgumu Nr.SAM2019/31 par valsts elektronisko sakaru pakalpojumu centra izveidi, uzturēšanu un darbības nodrošināšanu. Savukārt VESPC nodrošināšanas jautājumus un sniegtos pakalpojumus nosaka Ministru kabineta 2018.gada 6.februāra instrukcija Nr.1 “Valsts elektronisko sakaru pakalpojumu centra nodrošināšanas kārtība” (turpmāk – MK instrukcija Nr.1).  MK instrukcijas Nr.1 11.1. apakšpunkts noteic, ka gadījumos, kad VESPC lietotājs ir valsts budžeta iestāde, VESPC pakalpojumu izmaksas sedz no Satiksmes ministrijas budžeta līdzekļiem, kas normatīvajos aktos noteiktajā kārtībā pārdalīti no attiecīgās valsts budžeta iestādes. Ņemot vērā minēto, līdzekļi MK instrukcijas Nr.1 11.1.apakšpunkta izpildei no attiecīgajām ministrijām tiek novirzīti Satiksmes ministrijai vai nu ar savstarpējo valsts budžeta transfertu saskaņojumiem, vai arī līdzekļu pārdalēm budžeta sagatavošanas procesā.  Līdz ar to visām iesaistītajām institūcijām tiek radīts nelietderīgs un būtisks administratīvais slogs finansējuma apjoma skaņošanas procesā, kā arī finansējumu pārdales izpildes uzraudzībā.  Vienlaikus, piemērojot MK instrukcijā Nr.1 noteikto regulējumu praksē, Satiksmes ministrija ir konstatējusi vairākus trūkumus, kurus ir iespējams novērst, vienkāršojot VESPC sniegto pakalpojumu apmaksas kārtību:   * mainoties VESPC sniegto pakalpojumu apjomam, mainās arī pakalpojuma maksa un, maksai palielinoties, finanšu līdzekļu pārdales process ir jāuzsāk no jauna (indikatīvi VESPC ir izvietotas vairāk kā 100 informācijas sistēmas); * būtisku apgrūtinājumu rada arī tas, ka budžeta transfertu saskaņo ministrijas, bet pakalpojumu saņem ministrijas resora iestāde. Praksē rodas situācija, ka resora ietvarā nav notikusi pietiekoša informācijas apmaiņa un tā rezultātā rodas kavējumi budžeta transfertu veikšanā; * VESPC pakalpojumu ņēmējiem ir svarīga pakalpojumu apjoma un maksas elastība, jo nav iespējams precīzi prognozēt informācijas tehnoloģiju noslodzes ilgākā termiņā (uz gadu vai turpmākiem 3 gadiem) un līdz ar to arī nepieciešamos VESPC resursus. Tādejādi praksē vērojamas tendences, ka VESPC pakalpojuma ņēmējs pārvērtē sev nepieciešamos resursus un līdz ar to maksā par pakalpojuma apjomu, kas tam nav nepieciešams, vai arī pakalpojuma ņēmējs vēlas ekonomēt un pieprasa pakalpojumus tam nepietiekošā apjomā, kas rezultējas pakalpojuma kvalitātes degradācijā.   Ievērojot minēto, Satiksmes ministrija ir izstrādājusi grozījumus MK instrukcijā Nr.1, kas paredz, ka maksu par valsts informācijas sistēmu izvietošanu VESPC un VESPC sniegtajiem pakalpojumiem centra lietotājs apmaksā atbilstoši noslēgtajam pakalpojuma līgumam nepastarpināti centra nodrošinātājam. Šādu prakse MK instrukcijas Nr.1 11.2. un 11.3.apakšpunktā jau ir paredzēta attiecībā uz VESPC lietotājiem, kas nav valsts budžeta iestādes, kā arī gadījumos, kad centra lietotājs ir budžeta iestāde, kas centra pakalpojumu izmaksas sedz no centra lietotāja pašu ieņēmumiem vai no Eiropas Savienības struktūrfondu, atbalsta programmu vai finanšu instrumenta līdzekļiem. Līdz ar to ar instrukcijas projektu VESPC pakalpojumu apmaksas mehānisms tiek unificēts. Savukārt turpmāko finansējuma aprites organizēšanu LVRTC nodrošinās savu administratīvo resursu ietvaros.  Vienlaikus, lai turpinātu nodrošināt deleģēšanas līguma, kas 2019.gada 12.augustā noslēgts starp Satiksmes ministriju un LVRTC nosacījumu atbilstību Valsts pārvaldes iekārtas likumam un nodrošinātu Satiksmes ministrijai pilnīgu informāciju par VESPC ietvaros sniegtajiem pakalpojumiem, to saņēmējiem un sniegto pakalpojumu apmaksu, tiks turpināta deleģēšanas līgumā noteikto pārskatu un regulāro atskaišu, kā arī visu noslēgto pakalpojumu līgumu iesniegšana Satiksmes ministrijā. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, valsts akciju sabiedrība “Latvijas Valsts radio un televīzijas centrs”. |
| 4. | Cita informācija | Pēc instrukcijas projekta spēkā stāšanās LVRTC uzsāks darbu ar esošajiem VESPC pakalpojuma lietotājiem, kuriem ir saistoša norēķinu kārtība, kas paredz VESPC pakalpojumu apmaksu no Satiksmes ministrijas budžeta līdzekļiem, lai līdz 2022.gada 1.janvārim veiktu atbilstošos grozījumus spēkā esošajos VESPC pakalpojumu līgumos.  Satiksmes ministrija sadarbībā ar LVRTC līdz 2021.gada 31.decembrim precizēs 2019.gada 12.augusta deleģēšanas līgumu Nr.SAM2019/31, kas noslēgts starp Satiksmes ministriju un LVRTC par valsts elektronisko sakaru pakalpojumu centra izveidi, uzturēšanu un darbības nodrošināšanu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts pārvaldes iestādes. |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz mazināt slogu valsts pārvaldes iestādēm. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā jautājuma steidzamību un to, ka instrukcijas projekts ir orientēts uz valsts pārvaldes iestādēm, kas izmanto VESPC pakalpojumus, sabiedrības līdzdalība nav plānota. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, valsts akciju sabiedrība “Latvijas Valsts radio un televīzijas centrs”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nav nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāra vietā –

valsts sekretāra vietniece L.Austrupe